በሶማሌ ክልል ከ170 ሺ በላይ አባወራዎች በመንደር መሰባሰባቸው ተገለጸ
በኢትዮጲያ ሶማሌ ክልል ባለፉት አምስት አመታት ከ170 ሺ በላይ አባወራዎች በመንደር መሰባሰባቸውን የክልሉ ርዕሰ መስተዳደር ገለጹ፡፡ርዕሰ መስተዳደሩ አቶ አብዲ መሀመድ ኡመር ከዋልታ ኢንፎርሜሽን መዕከል ጋር ባደረጉት ቆይታ እንደተናገሩት የመንደር ማሰባሰቡ ሂደት በፍቃደኝነት ላይ የተመሰረተ ሲሆን  የዜጎችን  ኢኮኖሚያዊና ማህበራዊ ተጠቃሚነት ለማረጋገጥ ማስቻልን ጠቁመዋል፡፡አባዎራዎቹ ተፋሰስ ባለበት አካባቢ መሰባሰባቸውን የገለጹት ርዕሰ መስተዳደሩ  አስፈላፈጊው ማህበራዊና ኢኮኖሚያዊ መሰረተ ልማቶች መሟላታቸውን ጠቅሰዋል፡፡ለአባወራዎቹ ለእርሻና ለእንስሳት መኖ ማምረቻ መሬት የተከፋፈለ ሲሆን ከ12 ሺ በላይ የውሃ መሳቢያ ፓንፖች እንደተከፋፈሉ ጨምረው ገልጸዋል፡፡ እንደሳቸው ገለጻ ፓንፖቹ በሰከንድ 70 ሊትር ውሃ የመሳብ አቅም አላቸው፡፡እንደ ርዕሰ መስተዳደሩ ገለፃ በመንደር የተሰባሰቡ አባዎራዎች በክልሉ በቅርቡ በተደጋጋሚ በተከሰቱ የድርቅ ክስተቶች አልተጠቁም ፡፡ ድርቅ በተከሰተባቸው አካባቢዎች ከሚኖሩ አርብቶ አደሮች ጋር ሲነጻጸሩ በድርቅ አካባቢ ከሚኖር 100 ግመሎች ካሉት አባዎራ በላይ በመንደር በተሰባሰቡ አካባቢ የሚኖር 10 ግመሎች ያሉት አባወራ እንደሚሻል አስገንዝበዋል፡፡እንደሳቸው ገለጻ ድርቅ በተከሰተባቸው አካባቢ የሚኖሩ አርብቶ አደሮች ከአንድ ግመል እስከ 1.5 ሊትር ወተት በቀን ሲያገኙ በመንደር የተሰባሰቡት ደግሞ እስከ አራት ሊትር እንደሚያገኙ በመግለጽ የመንድር ማሰባሰቡ ያስገኘውን ጠቀሜታ በንጽጽር ለማሳየት ሞክረዋል፡፡በመንደር የማሰባሰቡ ፕሮግራም ነዋሪዎች በአንድ ቦታ ተረጋግተው በመኖር የማህበራዊና ኢኮኖሚያዊ መሰረተ ልማቶችን እንድያገኙ ከማስቻሉም በላይ ወደ ከፊል አርብቶ አደርነት እንዲለወጡ ማገዙን የሚናገሩት ደግሞ የክልሉ ርዕሰ መስተዳደር ጽ/ቤት ምክትል ሃላፊ አቶ አብዱወሊ መሀመድ ናቸው ፡፡እንደ አቶ አብዲወሊ አባዎራዎቹ የተለያዩ ሰብሎችን በማምረት  የምግብ ዋስትናቸውን ከማረጋገጥ አልፈው ተጨማሪ ምርት አምርተው ለገበያ በማቅረብ የተሻለ ገቢ በማግኘት ላይ ናቸው ብለዋል፡፡ነዋሪዎቹ በገበያ ተፈላጊ የሆኑ ምርትቾን በማምረት ተጨማሪ ገቢ እንዲያገኙ ግንዛቤ የመፍጠርና የማበረታታት ስራ ተጠናክሮ መቀጠሉን የዋልታ ኢንፎርሜሽን ማዕከል ዘጋቢ በቦታው ተገኝቶ ለማረጋገጥ ችሏል፡፡                 